Aase D. Madsen (DF), 2004-05-06:
Jeg vil gerne takke ministeren for redegørelsen.
Ja, ministeren er her ikke, men o.k., så kan han jo læse, hvad jeg har sagt ...
undskyld, hr. minister, man skal se til højre i salen, når man skal finde ministrene, og det er forhåbentlig et godt tegn for den kommende energipolitik!
Jeg vil som sagt gerne takke ministeren for redegørelsen.
Vi er i Dansk Folkeparti enige i, at den brede aftale af 29. marts 2004, som Dansk Folkeparti deltager i, samt tillægsaftalen mellem regeringen og Dansk Folkeparti, der blev indgået samme dag, bl.a. vil være medvirkende til at skabe et velfungerende energimarked, der sikrer energiforbrugerne så lave energipriser som muligt.
Den lige adgang til elnettene, som det nye statslige selskab EnergiNet Danmark skal sikre, er grundlaget for reel konkurrence blandt markedsaktørerne.
Når det er sagt, vil jeg gerne stærkt pointere, at Dansk Folkeparti er meget opmærksom på, at statsselskabet EnergiNet Danmark får en meget magtfuld position i dansk energipolitik.
Det kan man forvisse sig om ved at kaste et blik på de mangeartede områder, selskabet nu får ansvaret for, sådan som det er beskrevet i aftalen.
Derfor er det uhyre vigtigt, at der bliver sammensat en bestyrelse, der er absolut uafhængig af det politiske system.
Det samme skal naturligvis være gældende for hele statsselskabet som sådan.
Dansk Folkeparti vil derfor kræve, at der så at sige skal etableres et jerntæppe, således at eventuelle politiske påvirkninger og interessekonflikter helt kan undgås.
At gasnettene, der allerede nu ejes af statsselskabet Gastra, ikke er kommet med ind i EnergiNet Danmark, anser jeg for at være et problem, der skal løses i løbet af kort tid.
Efter Dansk Folkepartis mening var udgangspunktet for de mange og lange forhandlinger, vi har været igennem, helt klart, at der skulle etableres ét overordnet statsselskab, der omfattede systemansvar og de overordnede transmissionsnet for både gas og elektricitet, selv om det ikke er direkte nævnt i aftaleteksten.
Denne opklaring skal naturligvis senest ske i forbindelse med, at der skal tages stilling til DONG's privatisering, når vi har set Rotchildrapporten, og når finansministerens privatiseringsudspil foreligger.
Samtidig skal der tages stilling til selskabsstrukturen
i forbindelse med, at staten efter 2012 indgår som partner i DUC med en 20-procents-andel som følge af Nordsøaftalen med A.P. Møller - Mærsk.
Herudover kommer selve udmøntningen i lovforslaget af de øvrige aftalepunkter, der ligger, herunder handlingsplaner i forbindelse med infrastrukturens anvendelse af nye energiteknologier, energieffektiviseringer og besparelser, som naturligvis også skal ses i sammenhæng med implementeringen af EU's bygningsdirektiv.
Der er derfor ingen tvivl om, at vi som energipolitikere kan imødese et meget travlt efterår her i Folketinget, og Dansk Folkeparti noterer sig med tilfredshed, at det af ministerens redegørelse fremgår, at regeringen vil indbyde sektoren og andre interesserede parter til at komme med udspil i forbindelse med udarbejdelse af handlingsplanerne.
Med hensyn til klimaafsnittet i redegørelsen må ministrene, herunder miljøministeren, skatteministeren og finansministeren, se at finde deres egne ben.
Dansk Folkeparti har i første omgang meldt positivt ud med hensyn til finansiering over statskassen af købet af de internationale CO2-projektkreditter, som vi nu får mulighed for gennem det nye linkingdirektiv og lovforslaget om CO2-kvotetildelingen.
Men Dansk Folkeparti vil se nærmere på den elprisstigning, som ifølge kvoteforslaget tilsyneladende vil indbringe kraftværkerne en merindtægt på ca. 400 mio. kr. om året.
Tillige vil vi se på, om der findes en dobbeltregulering i forbindelse med kvotelovforslaget, og det skal naturligvis ses i sammenhæng med CO2-afgifterne.
Jeg vil erindre om, at der er et skatte- og afgiftsstop at tage hensyn til i den forbindelse.
Vi er parat til at trække i arbejdstøjet i forbindelse med udformningen af de bæredygtige og omkostningseffektive energiaktiviteter, der er helt nødvendige, for at vi kan opfylde den klimaforpligtelse, som Danmark har påtaget sig.
Dette er uløseligt forbundet med en omfangsrig indsats
på det energipolitiske område, og det skal naturligvis ske på en sådan måde, at regeringen får mulighed for også at leve op til sine egne energipolitiske målsætninger i årene fremover.